
RECENZII 


Nicolae Brânduș - ANTIMEMORIA 


Retrospectiva din volumul cu acest titlu îmi creează 
imboldul de a mă transforma în martorul care a asistat la 
majoritatea evenimentelor — nu doar publicistice, ci și artistice — 
ale colegului care, în urmă cu aproape șapte decenii se 
prezenta la examenul de admitere — pentru clasa de pian 
principal a Conservatorului „Ciprian Porumbescu” din București 
— ca un virtuoz pregătit pe deplin pentru o carieră de concertist. 

Privesc cu admiraţie și simpatie spre cel care, la cei 85 
de ani ai săi, manifestă aceeași vitalitate și impetuozitate care îl 
predispuneau pentru abordarea unor partituri, între care ale lui 
Bartok aveau să ocupe un loc privilegiat și care îl inspirau 
totodată în preocupările de compozitor. 

Nicolae  Brânduș este unul dintre promotorii 
modernismului, alături de Vieru, Stroe, Niculescu sau Olah, 
care simțeau afinități mai puternice fata de caracterul incisiv al 
muzicii lui Bartok decât fata de „lirismul incorigibil” al lui Enescu. 

Volumul Antimemoria este însă oglinda unei îndelungi și 
consecvente meditații asupra artei muzicale, sub egida unor 
încercări originale de formalizare a limbajului muzical. 

Îmi amintesc cum, în vara anului 1978, porneam spre 
Cluj, împreună cu el și cu alti compozitori consacraţi prin 
același crez în posibilităţile de înnoire a mijloacelor de 
exprimare muzicală (Tiberiu Olah, Miriam Marbe, Adrian Raţiu) 
pentru a fi admiși la doctorantură, sub îndrumarea Maestrului 
Sigismund Toduta. 

Dintre toti, singurul care a depus teza in termenul 
prevazut a fost Nicolae Brandus. Cu aceasta se nastea prima 

încercare consistentă de formalizare a limbajului componistic, 
rezumată și in mai vechea sa scriere intitulată /nterferente. 

Prin bogata listă de creaţii inovatoare, prin promovarea 
modernismului în simpozioane din tara și străinătate, el devine 
în mod firesc și Presedintele „Societăţii Internaţionale de 
Muzică Contemporană’ - Secţiunea Naţională Romana. 
Intransigenta sa în promovarea „muzicii noi”, în pofida 
ideologiei de partid, a dat naștere și episodului memorabil, 
survenit în timpul unei plenare a Uniunii Compozitorilor. Dacă 
opoziția dintre asa-zisii traditionalisti si moderniști era cât de cat 
tolerată de oficialități, în momentul in care Nicolae Brandus a 
criticat privilegiile acordate unor „osanaliști”, cuvântul a explodat 
ca o petardă aruncată în fata celui care îl reprezenta acolo pe 
șeful suprem, aşa-numitul „Popescu-Dumnezeu”. 

Nicolae Brandus n-ar fi el însuși dacă si în contextul 
unor dezbateri filosofice pe tema „transdisciplinarităţii în 
muzică” n-ar lansa si o reflexie de natură să pună în discuţie 
convingerile ilustrilor autori (Ștefan Lupasco sau Basarab 
Nicolescu) care, după îndelungata experienţă a ,,tertului exclus” 
(tertium non datur) din logica tradițională, se arată entuziasmați 
de ideea ,,tertului inclus”. Ea nu reprezintă altceva decât „logica 
viului” despre care scrie geneticianul Jacques Monod, sau 
bătrânul Zarlino care, în tratatul din 1543, scria : „Il medi gerera 
l'harmonia” (adică termenul median creează armonia). 

Aici apare întrebarea pusă cu ingenuitate de Brânduș, 
privitoare la „planul de realitate în care s-ar situa surpriza?”. 

Este o „întrebare fără răspuns”, cum sună și titlul unei 
lucrări de Charles Yves, fiindcă acel plan ţine de o iluminare 
interioară pentru care cuvântul ,,transcendenta” a devenit prea 
banal. Nu însă și întrebarea, care pune în dificultate toți 
sistematicienii prea încrezători în pledoariile lor. 

Nicolae Brânduș este un campion al generaţiei sale. fi 
urez „La Multi Ani!” și o neostenita îmbogăţire a palmaresului 
său cu lucrări memorabile. 


Alexandru Leahu 

Un document istoric 


M-am bucurat mult să aflu că Editura Eikon a publicat 
un volum important pentru muzicologia românească - 
Antimemoria domnului Nicolae Brânduș, care a adunat articole 
substanţiale ale domniei sale, scrise de-a lungul vieţii. Cel mai 
vechi articol este datat 1969, fiind un text despre CÂNTARE ca 
„act creator care zămislește”. 

Toate subiectele abordate sunt de maxim interes pentru 
muzicieni, dar nu numai. Mintea iscoditoare a lui Nicolae 
Brânduș care sapă în profunzimea gândirii muzicale ne oferă 
perspective originale de analiză și înțelegere a fenomenului 
muzical. 

Multe dintre articolele cuprinse în această carte au fost 
publicate de revista Muzica. Mă gândesc în special la seria 
Logicii lumilor posibile și la cea dedicată Muzicii ca obiect 
transdisciplinar. A fost o idee excelentă aceea de a aduna 
aceste texte într-un volum ce se constituie ca un reper de 
gândire teoretică avansată în domeniul artei sunetelor. Este un 
document istoric care, cu siguranţă va fi apreciat și căutat, 
pentru că domnul Nicolae Brandus, pe lângă excelența sa în 
compoziția muzicală, a fost mereu un artist care și-a pus si ne-a 
pus probleme, deschizând acele necesare teritorii de reflecţie, 
fără de care evoluţia nu ar fi posibilă. 

După cum mărturisește autorul, contactul cu literatura 
fantastică a lui Mircea Eliade i-a deschis ochii asupra Realitatii 
de dincolo de cotidian, trezind conștiința complexităţii multi- 
dimensionale a timpurilor suprapuse, acea realitate structurată 
pe niveluri, așa cum apare ea în cercetările academicianului 
Basarab Nicolescu privind Transdisciplinaritatea, de la care 
Brandus își revendică o bază a construcțiilor sale teoretice. 

Articolele au titluri incitante care ele însele pun în 
mișcare atât rațiunea cât și imaginaţia cititorului: Despre unele 
mecanisme ale comunicării orale și / sau caracterul skhizo- 
phrenic al interpretării muzicale, Valente, Grade si Puteri libere, 

Creaţie și Creativitate, Sacru și profan, Muzicologia — obiect al 
muzicii, Gest de îmbătrânire. 

Perspectiva sa asupra interpretării muzicale este 
complexă, sondând libertatea expresiei si capacitatea de 
invenţie a interpretului, ca acces al acestuia în zone mai 
profunde ale operei printr-o dedublare necesară ce reclamă 
deopotrivă luciditate și emoție inventiva. 

Întrebările pe care si (ni) le pune Nicolae Brandus ne 
apar ca niște sonde ce foreaza adânc în profunzimea 
fenomenului muzical. În perspectiva transdisciplinară asupra 
Creaţiei și creativității insistă asupra diferenţei dintre efemeridă 
și creaţie culturală, prin care definește opera culturală că fiind 
cea care „rezistă prin compoziţia sa ideatică în timp și în 
memoria culturală”. Desigur că, din perspectiva autorului, 
această separare apare justificată, deși trezește la un creator 
ca mine, de pildă, imaginea unei îngrădiri care nu mai este 
operantă de ceva vreme. Pentru că există creatori care nu „fac 
pariu” cu fixarea în memorie prin reproductibilitate ci poate cu 
memorabilitatea unor acte-unicat, cu efemeritatea asumată a 
nereproductibilului. Am avut aceste discuţii cu domnul Brandus 
care imi spunea: “Draga mea, ce faci tu e natură nu cultura!” 
Acest lucru nu face mai putin valoros din punctul meu de 
vedere, un asemenea text, solid argumentat prin convingerile 
autorului, cu atât mai mult cu cât creatorii de efemeride nu sunt 
deranjati de această excludere de la masă istoriei culturii, 
lucrând în mod voit cu antimemoria, într-un prezent care nu 
ancorează pe axa timpului liniar. 

Există si două articole despre /mprovizatie — un subiect 
rar abordat în România. Poate și pentru că fenomenul artei vii 
este mai greu de prins în cuvinte și în acest fel, de “disciplinat”. 
Nicolae Brânduș arată însă că arta improvizatiei se studiază, ca 
ea trebuie aprofundată, pentru a nu eşua prin „abandonarea 
criteriilor de competenţă”. Cum poate lucra un compozitor în 
mod conștient cu improvizatia ne este demonstrat prin exemple 
din creația proprie, utilizând ciclul PHTORA - situat „într-o zona 
a invenţiei libere prefigurate într-un text muzical ce-și conţine 
totalitatea variantelor”, abordând problema libertăţii creative a 

interpretului, clasele de soluţii ale textului muzical și teoria 
invenţiei, pe care o defineşte și o dezbate. 

Nu vreau prin acest text al meu să explic conţinutul 
articolelor Antimemoriei ci sa va incit să le citiţi, să vă întâlniți cu 
stramutarile dintre real și posibil în compoziţie și interpretare. 
Logica lumilor posibile dă inconjur în 18 eseuri actului 
comunicării muzicale prin examinarea tensiunii implicatiei 
interpretilor „dispuși să-și reorienteze cultura interpretativă 
primită în școli, pentru asumarea sensului real al invenţiei în 
lectură” și să ajungă la „alte universuri de limbaj prin acces la 
interioritate” — o cale de atingere a „performanţei muzicale”. 
Concepte și subiecte de mare interes sunt abordate de Nicolae 
Brânduș, precum  multipolaritatea și  polidimensionalitatea, 
suprafață si adâncime, structură și lectură, vidul creator si 
generator al Lumilor posibile, starea de graţie a performanţei, 
sinceritatea actantilor, joc cultural, toate însoțite de analize si 
aplicaţii în compoziţii proprii. 

Ceea ce va rămâne cu siguranţă în memoria cititorului, 
va fi abordarea originală a muzicii conform metodologiei 
transdisciplinare formulate de Basarab Nicolescu care reclamă 
existența mai multor Niveluri de Realitate, acceptarea 
complexităţii și emergenta tertului inclus care face saltul de la 
un nivel la altul prin mijlocirea logicii verticale. 

Stilul teoretic (iată că există si asa ceva) al lui Nicolae 
Brânduș realizează o fuziune între abordările structuraliste și 
cele metafizice, creând un teritoriu ideatic personal, de mare 
forță, peste care autorul este fără îndoială, stăpân absolut. 

Un alt câștig important al acestei apariţii editoriale îl 
reprezintă încorporarea a două CD-uri cu muzică de Nicolae 
Brandus: opera La tiganci si cantata Domnișoara Hus - lucrări 
de referință pentru muzica românească, pe care sunt convinsă 
că memoria culturală le va păstra la loc de cinste. 


Irinel Anghel 

MUZICA ÎN METAVERS 


Oare înţelegem muzica? 


Cu câţiva ani în urmă, am prezentat în cadrul unui 
colocviu o comunicare având ca temă relaţia dintre comunicare 
şi înțelegere. Orice discurs presupune un act de persuasiune, 
prin care emițătorul caută să-l convingă pe interlocutor să 
accepte adevărul spuselor sale şi, mai mult, să acţioneze 
conform cu scopurile pe care, el, emițătorul, le are în vedere. 
Traditional, verificarea înţelegerii mesajului se făcea prin 
repetarea lui de către receptor, ceea ce constituia o preluare 
mecanică. În context didactic, se recurge la punerea de 
întrebări sau pro-punerea de probleme la care se aşteaptă 
răspunsul. Dacă acesta nu este corect, discursul este reluat, 
eventual reformulat. Am susţinut că mai relevantă decât un 
asemenea procedeu este stimularea receptorului de a pune, 
acesta, întrebări, de a ridica probleme. În orice caz, înţelegerea 
presupune o partajare semiotică între parteneri. Aceştia trebuie 
să aibă sisteme de semne măcar parţial comune, să fie 
compatibile din punct de vedere semantic, respectiv să accepte 
aceleaşi relaţii între semnificanti şi semnificaţi. Atunci cand 
există o perfectă suprapunere între sistemul semiotic al 
emitatorului şi cel al receptorului, înţelegerea este deplină, iar 
comunicarea se reduce la o simplă transmisie. În cazul unei 
suprapuneri parţiale, mesajul nu este decât vag înţeles, dar 
tocmai nebulozitatea lui stârneşte inspiraţia. 

Unul dintre participanţi a adus obiectia că un asemenea 
mod de punere a problemei nu s-ar aplica discursului muzical, 
care nu urmăreşte nici să convingă, nici să determine o reacţie 
corespunzătoare vreunui scop urmărit. El aduce receptorul într- 
o anumită stare psiho-fizică, în care acesta resimte pur şi 
simplu plăcerea acustică şi împlinirea sufletească întru bucurie. 
l-am răspuns ca un efort de înţelegere a semnificaţiilor 
discursului muzical, o abordare lucidă a acestuia, nu 
diminuează plăcerea resimţită la audiție, ci, dimpotrivă, o 

potenteaza. Cunoaşterea, măcar în mare, a sistemelor 
muzicale, a tonalitatilor, a formelor, este un constituent al 
culturii generale, iar ea nu poate fi suplinită de practicarea, 
chiar asiduă, a unui instrument. Percepția senzorială este, 
desigur, esenţială, mai ales că sunetul este omnipervaziv. 
Cartea o poţi închide, pentru a visa, ochii îi poţi închide, pentru 
te proteja de frumuseţea invadatoare a imaginilor, dar sunetul 
te pătrunde oricum te-ai proteja, de aceea disciplinarea lui ca 
muzică este atât de importantă. A simţi şi a gândi în acelaşi 
timp provoacă o stare benefică, superioară celei determinate de 
aleatorismul mediului ambiental la care suntem, cu voie sau 
fără voie, expuşi. 

Compozitorul Nicolae Brânduş este, şi el, convins că 
sensibilitatea poate fi rafinată printr-o abordare intelectuală. 
Cartea lui, Antimemoria (editura Eikon, 2021), cuprinde 
mărturiile unui artist al cărui talent creator a fost educat şi 
potentat prin lecturi alese şi reflecţii profunde. Titlul trimite la 
Antimemoriile lui André Malraux, care au stârnit atâta vâlvă în 
anii 1960. Coincidenta nu este gratuită. Ca şi ilustrul său 
predecesor, Nicolae Brânduş nu este interesat să treacă în 
revistă evenimentele din viata sa personală, procesul de 
formare profesională sau anecdotica din viaţa de breaslă. Ar 
putea spune, ca şi Malraux, „puţin îmi pasă de ceea ce 
contează doar pentru mine” (que m'importe ce qui n'importe 
qu’a moi ?). Niciunul nu este interesat să dezvăluie frământările 
sale sufleteşti, „această mizerabilă grămăjoară de secrete” (ce 
miserable petit tas de secrets). Cartea este destinată cititorului 
pentru a-l face să înţeleagă reflectia care stă la baza procesului 
de creaţie, astfel încât acesta să nu mai rămână un mister de 
nepătruns. Dar este destinată şi autorului însuşi, deoarece, prin 
scrierea ei, el şi-a desluşit mobilul rational care l-a condus spre 
anumite opţiuni, l-a facut să ia anumite decizii. Deviza lui 
Nicolae Brânduş, explicit formulată, este „să citeşti mult, dar să 
lucrezi încă şi mai mult’. Găsim în carte lecturile care i-au 
fertilizat creaţia, eforturile de a-şi clarifica sie însuşi demersul 
componistic, metodele prin care a încercat să concilieze 
rigoarea cu libertatea. Încerc să situez lucrarea lui Nicolae 

Brandus în contextul scrierilor care au ca obiect muzica şi nu-mi 
vine uşor. 


A scrie despre muzică 


Cititorul dornic de un text care să îmbrace discursul 
muzical, aşa cum textul critic însoţeşte în mod firesc demersul 
literar şi pe cel plastic, rămâne, în general, descumpănit. 
Analiza muzicologică presupune o gândire dinainte familiarizată 
cu elemente de tehnică greu accesibile nespecialistului. De 
altfel, formalismul ei descurajează tentativa de înţelegere. 
Discursul emoţional şi asociaţiile literare des practicate sunt 
înşelătoare şi, uneori, chiar lipsite de gust. Astfel, divagatiile 
romantice care au asociat luna cu sonata op. 27.nr. 2 a lui 
Beethoven nu ajuta pe nimeni. Pe de alta parte, a spune ca 
tonalitatea do major este pozitiv-afirmativa, re major este 
indeobste sarbatoreasca, mi bemol major optimista, sol minor 
ambigua, iar do minor tragica este mult prea schematic. Am 
discutat pe vremuri aceasta problema cu dirijorul si pedagogul 
Constantin Bugeanu, cel care a format maestri si a adus pe 
scena de concert lucrări ambitioase, evitate de alţii, mai 
intimidati, ca Simfonia a 2-a de George Enescu si a 8-a de 
Gustav Mahler. Am căutat împreună în literatură exemple de 
comentarii reuşite şi am convenit asupra câtorva. 

Thomas Mann a dobândit cele mai multe sufragii. În 
Doctor Faustus, Conferinţa lui Kretzschmar despre sonata op. 
111 de Beethoven, ca şi descrierile sugestive ale creaţiilor lui 
Adrian Leverkuhn sunt remarcabile. Thomas Mann recurgea la 
amici specialişti, lua atent notițe, apoi transpunea totul în roman 
cu vorbele lui, simplificând şi metaforizand, astfel încât să dea 
cititorului satisfacția de se simţi un „cunoscător'”. Amicii 
specialişti s-au cam supărat, văzând succesul ideilor lor, odată 
ce au fost oferite pe tavă cititorilor neofiti. Theodor Adorno a 
fost autorul comentariilor lui Kretzschmar, iar sistemul „inventat” 
de compozitorul Adrian Leverkuhn din carte nu era decât cel al 
lui Arnold Schonberg. Dar plagiatul literar vizează doar 
formulările identice, nu şi parafrazările. 

Un alt scriitor contemporan cu Thomas Mann, Aldous 
Huxley (la care ţin mult, deşi Gertrude Stein îl desconsidera 
pentru că nu era nici avangardist, nici traditionalist, nici foarte 
bun, nici foarte rău), are pagini interesante despre muzică. 
Capitolul din „Punct contrapunct” in care personajul Spandrell 
comentează cvartetul op. 132 de Beethoven, ascultându-i 
înregistrarea, in timp ce îşi aşteaptă ucigaşii dinainte 
programati, este de reţinut. În literatura română, găsim obervatii 
interesante despre muzică în Concert din muzică de Bach de 
Hortensia Papadat Bengescu. Violonistul şi compozitorul 
Marcian găseşte inspiraţie în zgomotul dintr-o fabrică. El face 
diferenţa dintre notele „mecanice” dintr-un acord si cele 
„sensibile”, care declanşează emoția. 

Nicolae Brânduş recurge cu economie la metafore 
pentru a-şi susţine discursul. Nu-l interesează „literaturizarea”, 
respinge simplificarea, fără a se cantona în tehnicism. M-a 
interesat în mod deosebit capitolul în care face comparaţie între 
structura compozițiilor lui Mozart şi cea a lui Beethoven. Multă 
vreme profuziunea de game şi de arpegii care leagă, la 
Beethoven, părţile tematice mi s-a părut cam seacă. Am găsit 
într-un studiu al lui Stravinski despre cvartetele lui Beethoven o 
observaţie similară, care m-a reconfortat. Intervenţia teoretică a 
lui Nicolae Brânduş se dovedeşte salutară. El explică faptul că 
Mozart îşi dezvoltă discursul muzical trecând cu dezinvoltură de 
la o melodie la alta, fără a pierde vreun moment din vedere 
coerenţa ansamblului. Inventivitatea lui neobosită a determinat 
reacţia contemporanilor excedati de bogăţia ei: „sunt mult prea 
multe note”. La Beethoven, temele sunt despărțite de punti 
construite, înr-adevăr, din game şi arpegii. Mi-a plăcut una din 
rarele metafore la care recurge autorul cărţii, pentru care puntile 
sunt ca nişte picturi non-figurative, în timp ce părţile tematice 
sunt similare cu „motivele” picturii reprezentationale. În felul 
acesta, puntea nu mai este văzută ca o „umplutură” între 
fragmente melodioase, ci ca o parte de sine stătăroare a 
discursului muzical, parte care-i conferă acestuia dimensiunea 
intelectuală, în timp ce enunţurile tematice potenteaza 
tensiunea emoţională. 

Libertate şi rigoare 


Nicolae Brandus, preocupat pana la obsesie de 
codificarea sistemului sonor, ne oferă o listă de semne care 
guvernează, se presupune în mod aproape absolut, expresia 
muzicală. (Mărturisesc că trecerea lor în revistă mi s-a părut 
cam fastidioasă.) Mie îmi este destul de greu să urmăresc o 
partitură cu portative, iar pentru o simfonie îmi trebuie răbdare 
şi eforturi repetate. E.T.A. Hoffmann, binecunoscutul scriitor, 
muzicolog „la bază”, a scris un studiu elogios şi aprofundat 
despre Simfonia a 5-a de Beethoven, fără a o fi ascultat 
vreodată, folosindu-se numai de partitură. Cu toată acribia 
privind notatiile, lui Nicolae Brânduş nu i se pare că ar controla 
îndestul execuţia unei lucrări. De aceea afirmă că doar muzica 
electronică ar ajunge să împlinească acest deziderat, ea 
atingând summum-ul fidelității fata de intenţiile compozitorului. 
Totuşi, el însuşi nu a practicat-o în varianta sa exclusivă, 
preferând să asocieze banda preînregistrată cu intervenţiile 
interpretilor în carne şi oase (de dorit, şi cu suflet). Interesant ca 
interpretarea din concert era înregistrată pe aceeaşi bandă care 
era apoi folosită drept fundal sonor pentru următoarea 
reprezentaţie. O variantă tehnologică neabordată în carte este 
înregistrarea în studio. În cazul ei se poate ajunge la o aşa- 
numită ediţie ne varietur a unei versiuni interpretative, prin 
reluarea fiecărei fraze până aproape de perfecţiune. Puţini 
interpreţi se pliază cu graţie naturală cerinţelor acestui demers, 
în care singurul public este format din microfon şi din inginerul 
de sunet. Glenn Gould, despre care se spune că ar fi înregistrat 
separat dreapta şi stânga, este un exemplu izolat. Elanul actului 
interpretativ este greu de menţinut, după cum spune Jonathan 
Briss, un pianist care s-a confruntat cu dificultăţile situaţiei. 
Briss relatează că Artur Schnabel, ale cărui imprimări au fost 
efectuate folosindu-se o tehnologie mai puţin avansată, era 
agasat de rugăminţile de a repeta execuţia unui pasaj. „Ca să 
iasă mai bine!” insistau inginerii. Artistul răspundea: „Ar ieşi 
poate mai bine, dar ar fi mai puţin frumos”. 

Deşi vrea să deţină mereu controlul, Nicolae Brânduş 
doreşte să cultive şi valorile libertăţii. Foarte interesat de 
improvizație, în care excelau marii interpreţi clasici şi romantici, 
iar, în zilele noastre, interpreţii de jazz, el ajunge, dacă nu chiar 
să o respingă, să o limiteze drastic. Argumentul său stă bine în 
picioare: lăsat în voia spontaneitatii, interpretul recurge rapid la 
clişee pe care le asamblează cu mai multă sau mai puţină 
abilitate. Îl înţeleg foarte bine, pentru că frazele pe care le scriu 
în primul jet sunt, şi ele, gata făcute din locuri comune, de 
aceea trebuie reluate, cizelate, aprofundate, rafinate. Am 
asistat o dată în Sala Radio la recitalul unui faimos pianist de 
jazz rus. Acesta, înzestrat şi exersat, ne-a oferit un potpourri de 
fraze şi parafraze după Liszt, Bartok şi alţii. De aceea, în locul 
improvizatiei, Nicolae Brandus preferă inventiunea, care 
păstrează parfumul noutăţii, fără să recurgă la poncifuri. Ca sa 
împace libertatea spontaneitatii cu rigoarea rationalitatii, el 
recurge la soluţia oferită de economia capitalistă. Conform 
acesteia, libertatea nu este altceva decât disponibilitatea de 
opţiuni. Cu cât alegem dintr-un evantai mai vast de propuneri 
prestabilite, cu atât suntem mai liberi. Ca urmare, compozitorul 
elaborează secţiunile unei lucrări în mai multe variante, lăsând 
interpretilor „libertatea” de a alege, în fiecare concert, una dintre 
ele, eventual la voia întâmplării. 


Muzica spaţiului virtual 


Deseori, artistul refuză sa îşi comenteze el însuşi opera, 
fie pentru a o explica, fie pentru a o promova. De altfel, la 
Junimea, Titu Maiorescu impusese ca autorul, după ce-şi 
citeşte lucrarea, să rămână mut, dar ascultător. În cazul artei 
conceptuale, comentariul artistului face parte integrantă din 
operă, care câteodată se rezumă chiar la acesta. Nicolae 
Brânduş nu ezită să-şi explice lucrările, îndeosebi pentru a-şi 
face clare intenţiile. Unii ar putea invoca faptul că Beethoven nu 
şi-ar fi consumat energia cu aşa ceva. Mozart, însă, a făcut-o. 
Scrisorile către tatăl său cuprind descrieri detaliate ale 
strategiilor de compoziție, alegerea tonalitatii, alternarea 
modulaţiilor etc. Este adevărat că a găsit în Leopold un 

interlocutor avizat, ceea ce Nicolae Brânduş găseşte mai greu. 
Gustav Mahler le spunea fanilor săi că, dacă vor să-l înțeleagă, 
ar trebui să-l citească pe Dostoievski. Beethoven avea drept 
cărţi de căpătâi Vieţile paralele de Plutarh şi piesele lui 
Shakespeare, probabil în admirabila traducere a fratilor 
Schlegel. Nicolae Brandus şi-a găsit inspiraţia în opera 
filosofului Stefan Lupasco, care a aprofundat, între altele, 
principiul tertului inclus, şi în cărţile lui Basarab Nicolesco, care 
a făcut totul pentru a face mai digerabilă gândirea lui Lupasco. 
Personal, nu sunt un admirator al lui Lupasco, despre care cred 
că, dacă este o bombă filosofică, este una fumigenă. Ştiu, însă, 
că un creator poate să-şi găsească inspiraţia într-o lucrare care 
nu trebuie să fie neapărat o capodoperă. Există „cărţi cult” 
neomologate de canon, care au cercul lor restrâns de admratori 
fideli. James Joyce a preluat tehnica monologului interior din 
romanul pe deplin uitat astăzi, Les lauriers sont coupés, al 
autorului obscur Edouard Dujardin. Din cărţile pe care le-a 
studiat cu acribie, Nicolae Brânduş a preluat conceptul de 
transdisciplinaritate până la a-l face al său. O delimitare a 
acestei noţiuni poate fi utilă. Interdisciplinaritatea apare atunci 
când o metodă sau un model teoretic dezvoltate în cadrul unui 
domeniu de cercetare se aplică într-un altul. Astfel, Gregor 
Mendel a aplicat analiza combinatorică, parte a matematicii, în 
biologie, punând bazele geneticii moleculare. Norbert Wiener a 
creat cibernetica, arătând cum reacţia inversă poate fi 
transpusă din inginerie, în sistemele economico-sociale. Când 
un grup de cercetători, fiecare expert în domeniul său, 
colaborează pentru a studia un sistem complex din mai multe 
puncte de vedere, avem de a face cu o abordare 
multidisciplinară.  Transdisciplinaritatea este caracteristică 
acelor arii de preocupări care nu pot fi epuizate prin combinarea 
metodelor din alte domenii, respectiv prin reuniunea seturilor de 
concepte proprii acestora. Astfel, compozitorul Ştefan 
Niculescu, într-o discuţie privată, afirma peremptoriu că muzica 
este matematică când, de fapt doar structura, scheletul ei este 
matematic, ea trecând dincolo de limitele lor, ajungând în trans- 
disciplinaritate. 

Cred că zona transdisciplinară la care tinde Nicolae 
Brânduş este cea a metaversului. Termenul este relativ nou, de 
aceea merită o succintă clarificare. Metaversul este o variantă 
adusă la zi a realităţii virtuale. Lumea formată din elemente 
intangibile, a cărei existenţă este o „halucinație consensuală”, 
realizată prin simulare, există încă de la începutul secolului al 
XXI-lea, prin aplicaţii cum ar fi Second Life. Deosebirea este că, 
în cazul mai vechilor lumi virtuale, frontiera lor cu realitatea 
tangibilă era bine delimitată. Exista, desigur, o anumită 
interdependenta, de pildă cumpărarea online declanşa o serie 
de procese în lumea tangibilă, cum ar fi transferul bancar sau 
livrarea obiectului la uşă. Astăzi, datorită, în parte, tehnologiei 
realităţii augmentate, limitele dintre realul tangibil şi virtualul 
simulat sunt permeabile, trecerile dintr-unul în celălalt se fac în 
mod lin. În schimb, metaversurile sunt etanşe unul faţă de 
celălalt. Fiecare ale propriile sale reguli de funcţionare şi de 
comportament, propriile semnificații, valori si convingeri 
partajate de participanţi, într-un cuvânt, propria sa cultură. 
Situaţia este asemănătoare cu diferenţierea dintre sistemele 
muzicale. Continuul sonor, adică zgomotul, este acelaşi pentru 
toţi, dar fiecare mare cultură utilizează moduri diferite de a 
disciplina zgomotul, de a-l pune într-o anumită formă. Aşa au 
apărut sistemele muzicale: al armonicelor naturale, pentatonic, 
proporţional, temperat. Auzim cu toţii acelaşi zgomot, dar nu 
auzim aceleaşi sunete definite ca note. Tot astfel, un metavers 
va avea muzica lui, incongruentă cu muzica dintr-un alt 
metavers. Mi-l imaginez pe Nicolae Brânduş, mai bine zis vad 
cu ochii minţii avatarul lui virtual, compunând muzica unică a 
metaversului preferat. 


Adrian Mihalache 

SUMMARY 


Nicolae Brânduș — ANTIMEMORIA 


Eikon Publishing House has issued an important volume for the 
Romanian musicology — Antimemoria by Nicolae Brânduș, a 
collection of articles written by the author along his life. All 
subjects are of high interest for musicians and not only. The 
inquisitive mind of Nicolae Brandus digs profoundly into the 
depth of the musical thinking and offers original analytical 
perspectives and solutions for a better understanding of the 
musical phenomenon. 

Another important gain of this editorial issue is the embedding 
of two CDs with Nicolae Brandus’s music: the opera La tiganci 
and the cantata Domnisoara Hus - important Romanian music 
references which the cultural collective memory will always 
honor. 

